b'\n_START_ARTICLE_\nGlicerol\n_START_SECTION_\nDescoperire \xc8\x99i ob\xc8\x9binere\n_START_PARAGRAPH_\nGlicerina se ob\xc8\x9bine prin saponificarea gr\xc4\x83similor, iar \xc3\xaen industrie din apele r\xc4\x83mase de la fabricarea s\xc4\x83punului, prin fermentarea glicolic\xc4\x83 a zaharurilor. Sintetic se ob\xc8\x9bine din propilena c\xc4\x83p\xc4\x83tat\xc4\x83 la cracarea petrolului. Glicerina se \xc3\xaentrebuin\xc8\x9beaz\xc4\x83 la ob\xc8\x9binerea nitroglicerinei, r\xc4\x83\xc8\x99inilor sintetice, \xc3\xaen t\xc4\x83b\xc4\x83c\xc4\x83rie, la fabricarea h\xc3\xa2rtiei, \xc3\xaen industria alimentar\xc4\x83, \xc3\xaen cosmetic\xc4\x83 \xc8\x99i farmaceutic\xc4\x83._NEWLINE_Glicerina a fost descoperit\xc4\x83 de c\xc4\x83tre Scheele, la 1780 \xc3\xaen apele reziduale de la saponificarea gr\xc4\x83similor. Prin aceast\xc4\x83 metod\xc4\x83 se ob\xc8\x9bine \xc8\x99i ast\xc4\x83zi pe scar\xc4\x83 mare. O alt\xc4\x83 metod\xc4\x83 de fabricare se bazeaz\xc4\x83 pe fermenta\xc8\x9bia glucozei cu drojdia de bere \xc3\xaen prezenta sulfitului de sodiu. Despre procedeele moderne de sintez\xc4\x83, pornind de la propena din gazele de petrol. Glicerina cristalizeaz\xc4\x83 greu. P\xc4\x83strat\xc4\x83 mai mult\xc4\x83 vreme la o temperatura sub 0\xc2\xa0\xc2\xb0C, formeaz\xc4\x83 cristale cu p.t. 20 de grade. Glicerina se utilizeaz\xc4\x83 \xc3\xaen industria explozivilor, \xc3\xaen farmacie \xc8\x99i \xc3\xaen cosmetic\xc4\x83, \xc3\xaen industria piel\xc4\x83riei \xc8\x99i pentru fabricarea de mase plastice. Glicerina este higroscopic\xc4\x83, ea absoarbe vapori de ap\xc4\x83 din atmosfer\xc4\x83 p\xc3\xa2n\xc4\x83 la stabilirea unui echilibru.\n_START_SECTION_\nPropriet\xc4\x83\xc8\x9bi\n_START_PARAGRAPH_\nGlicerina (glicerolul) are punctul de fierbere situat la 290\xc2\xa0\xc2\xb0C, fiind \xc3\xaen totalitate stabil\xc4\x83 p\xc3\xa2n\xc4\x83 la acest prag, doar \xc3\xaen lipsa oxigenului molecular din mediu (condi\xc8\x9bii anaerobe). \xc3\x8entre punctul de inflamabilitate (180\xc2\xa0\xc2\xb0C) \xc8\x99i punctul de fierbere, glicerina, \xc3\xaen prezen\xc8\x9ba oxigenului (condi\xc8\x9bii aerobe), degaj\xc4\x83 cantit\xc4\x83\xc8\x9bi variabile de acrolein\xc4\x83, substan\xc8\x9b\xc4\x83 toxic\xc4\x83 \xc8\x99i poluant\xc4\x83. Acroleina nu se mai formeaz\xc4\x83 din glicerol la temperaturi mai mari de 290\xc2\xa0\xc2\xb0C, indiferent dac\xc4\x83 oxigenul atmosferic este prezent sau absent. Glicerina se evapor\xc4\x83 \xc8\x99i \xc3\xaenghea\xc8\x9b\xc4\x83 greu, de exemplu solu\xc8\x9bia de 8.0% \xc3\xaenghea\xc8\x9b\xc4\x83 la -20,3\xc2\xa0\xc2\xb0C. Sub form\xc4\x83 de esteri ai acizilor gra\xc8\x99i (gliceride), constituie componentul de baz\xc4\x83 al gr\xc4\x83similor animale \xc8\x99i vegetale. Glicerina se ob\xc8\x9bine prin saponificarea gr\xc4\x83similor, iar \xc3\xaen industrie din apele r\xc4\x83mase de la fabricarea s\xc4\x83punului, prin fermentarea glicolic\xc4\x83 a zaharurilor. Sintetic se ob\xc8\x9bine din propilena c\xc4\x83p\xc4\x83tat\xc4\x83 la cracarea petrolului. Glicerina este o substan\xc8\x9b\xc4\x83 lichid\xc4\x83, relativ v\xc3\xa2scoas\xc4\x83, cu densitatea mai mare dec\xc3\xa2t a apei, incolor\xc4\x83, cu gust dulce \xc8\x99i f\xc4\x83r\xc4\x83 miros. Este u\xc8\x99or solubil\xc4\x83 \xc3\xaen ap\xc4\x83 \xc8\x99i \xc3\xaen alcool etilic. La r\xc3\xa2ndul s\xc4\x83u, glicerolul este un bun solvent pentru diferite substan\xc8\x9be, fiind utilizat, mai ales \xc3\xaen gemoterapie, fitoterapie \xc8\x99i homeopatie pentru extragerea unor principii active de origine vegetal\xc4\x83.\n_START_SECTION_\nRol metabolic\n_START_PARAGRAPH_\nGlicerolul din corpul uman, deriv\xc4\x83 din hidroliza enzimatic\xc4\x83 a gliceridelor din alimente (vezi digestia \xc8\x99i absorb\xc8\x9bia lipidelor). Sub influen\xc8\x9ba unor enzime specifice (lipaze), are loc reac\xc8\x9bia de hidroliz\xc4\x83, care fiind reversibil\xc4\x83, conduce at\xc3\xa2t la sinteza gliceridelor, c\xc3\xa2t \xc8\x99i la degradarea acestora. _NEWLINE_Glicerina mai este utilizat\xc4\x83 \xc3\xaen produc\xc8\x9bia de b\xc4\x83uturi alcoolice din cauza gustului dulceag. Este un agent hidratant reg\xc4\x83sit \xc3\xaen nenum\xc4\x83rate produse cosmetice de \xc3\xaengrijire \xc8\x99i igien\xc4\x83 a pielii \xc8\x99i p\xc4\x83rului. Faciliteaz\xc4\x83 re\xc8\x9binerea apei \xc3\xaen \xc8\x9besutul cutanat, este emolient \xc8\x99i catifelant, protejeaz\xc4\x83 p\xc4\x83rul de deshidratare.'